Khume o tlaa emela kgaolo ya Tutume
Dikgosi tsa kgaolo ya Tutume di rometse Kgosi Rapelang Khuwe wa Marobela go ya go emela bogosi jwa kgaolo eo kwa ntlong ya dikgosi. Kgosi Khuwe o nnile mofenyi mo ditlhophong tse di neng di tshwerwe kwa Tutume bosheng tsa go tlhopha moemedi wa bogosi jwa kgaolo. Ditlhopho tseo tse di neng di tsamaisiwa ke molaodi wa kgaolo potlana ya Tutume, di ne di emetswe ke Kgosi Khuwe le Kgosi Rebagamang Rancholo wa Nata. Kgosi Rancholo yo o latlhegetsweng, a re bone ka palo ya dikgosi e le kwa tlase, tsamaiso eo e ba baya ka fa mosing ka jalo a kopa gore go fetolwe tsamaiso gore go kgone go fapaanelwa kemedi eo, ka fa e ka salwa morago ba metse ya Tutume ka palo ya bone e ntsi ba tlaa nna ba ba fekeetsa mme e nne bone ba ba nnang ba isa kgosi go emela kgaolo. Kgosi Jenamo Magapatona wa Tutume a re tlhopho ke sephiri ka jalo ga ba kake ba netefatsa gore dipalo tse ba di boneng ba a bo ba tlhophilwe ke batho ba ba tswang mo metseng eo. O tsweletse a re o akanya fa batho ba tlhopha motho ba lebile boleng le bokgoni jwa gagwe e seng gore ke wa letlhakore lefe. Fa a tswa la gagwe, Kgosi Oletsositse Mosweu wa Dukwi yo o kileng a emela kgaolo kwa ntlong ya dikgosi, o ba kopile gore ba seka ba tsaya tlhopho eo jaaka ya sepolotiki ka e tlaa ba kgaoganya. Kgosi Mosweu o tsweletse a re e le magosi ke bone ba ba tlisang thitibalo mo lefatsheng ka jalo go botlhokwa go farologanya segosi le sepolotiki. O ba kopile go ema Kgosi Khuwe nokeng ka a emetse kgaolo ya bone. Molaodi wa kgaolo, Rre Michael Chilimba o akgotse dikgosi tseo go bo di tsamaisa ditlhopho sentle. A re fa e le gore bangwe ga ba itumelele tsamaiso eo ba na le tshwanelo ya go ka e fetola. Rre Chilimba o boletse fa a bone gore go na le digongwana mme a tsaya gore ke yone tsamaiso jalo o ne a ka seke a ba kganele ka fa ba dirang ka teng go tswa ka maina a bontlhopheng ba bone. 